
RAPORT
asupra proiectului de Lege privind transmiterea suprafeţelor de teren destinate cimitirelor din domeniul public al unităţilor administraţiilor publice locale în domeniul privat al parohiilor
În temeiul dispoziţiilor art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere în fond, cu proiectul de Lege privind transmiterea unor suprafeţe de teren destinate cimitirelor din domeniul public al unităţilor administraţiilor publice locale în domeniul privat al parohiilor, trimisă cu adresa nr. PL-x 711 din 5 decembrie 2011, înregistrat la Comisia juridică sub nr. 31/1193 din 7 decembrie 2011.
Potrivit prevederilor art. 75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, cu modificările ulterioare, Camera Deputaţilor  este  Cameră decizională.
Senatul, în calitate de primă Cameră sesizată, a adoptat proiectul de lege în şedinţa din 28 noiembrie 2011, cu respectarea prevederilor art. 75 alineatul (2) din Constituţia României, republicată.
Consiliul Legislativ a avizat negativ  iniţiativa legislativă.
Guvernul, prin punctul de vedere  transmis cu adresa nr. 1669 din 14 iulie 2011, nu  susţine adoptarea acestei iniţiative legislative.
Comisia pentru administraţie publică, amenajarea teritoriului şi echilibru ecologic, prin adresa nr. 26/581 din 14 decembrie 2011, a transmis un aviz negativ al proiectului de lege.

Comisia pentru drepturile omului şi problemele minorităţilor naţionale, prin adresa nr. 25/750 din 21 decembrie 2011, a transmis un aviz negativ al proiectului de lege.

Propunerea legislativă supusă dezbaterii are ca obiect de reglementare transmiterea suprafeţelor de teren destinate cimitirelor din domeniul public al unităţilor administraţiilor publice locale în domeniul privat al parohiilor.
În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii Comisiei au examinat propunerea legislativă în şedinţa din 28 februarie 2012.
În urma dezbaterilor, membrii Comisiei juridice au hotărât, cu unanimitate de voturi, să propună plenului Camerei Deputaţilor, spre dezbatere şi adoptare, Raportul de respingere a proiectului de Lege privind transmiterea suprafeţelor de teren destinate cimitirelor din domeniul public al unităţilor administraţiilor publice locale în domeniul privat al parohiilor, întrucât operaţiunea juridică de transmitere a unor bunuri imobile din domeniul public local în proprietatea unor instituţii de utilitate publică – parohiile – se realizează printr-un act care are caracter individual, iar nu printr-o reglementare cu aplicabilitate generală, astfel cum este legea.
Totodată, iniţiatorii nu au reglementat situaţia juridică a clădirilor şi a altor bunuri imobile ce sunt construite pe terenurile ce fac obiectul transmiterii, iar iniţiativa legislativă nu prevede criterii clare pentru stabilirea parohiilor către care vor fi transmise suprafeţele de teren.
La dezbateri au fost prezenţi 12 deputaţi din numărul total de 23 membri ai Comisiei juridice, de disciplină şi imunităţi. 
În raport cu obiectul şi conţinutul reglementării, propunerea legislativă face parte din categoria legilor ordinare.
                 PREŞEDINTE,                                           SECRETAR,
                   Daniel BUDA                                Gabriel ANDRONACHE
Consilier parlamentar,
     Iuliana Fuiorea

